**DEMOGRAFIJA KAO FAKTOR OSTVARIVANJA MANJINSKIH PRAVA SRBA U HRVATSKOJ**

**Isidora Pop-Lazić[[1]](#footnote-1)\***

***Rezime:*** *U radu će se analizirati uloga i značaj demografskog faktora u ostvarivanju manjinskih prava Srba u Hrvatskoj. Na početku ćemo analizirati razvoj normativnog okvira manjinskih prava u Hrvatskoj a potom će akcenat biti na domenu njegove praktične primene. Posebna pažnja biće posvećena popisima stanovništva kao glavnog indikatora demografskih tokova, atmosferi u kojima su održani i kakve su posledice rezultata popisa bile na obim manjinskih prava Srba u Hrvatskoj. Na kraju, pokušaćemo da pružimo smernice za unapređenje manjinskih prava i položaja Srba u Hrvatskoj.*

***Ključne reči****: Manjinska prava, Srbi u Hrvatskoj, nacionalne manjine, demografija, popis stanovništva.*

**1. Uvod**

Na savremenu demografsku sliku Hrvatske uticale su brojne društveno˗političke okolnosti, a samim tim i na brojnost i položaj Srba u Hrvatskoj. Broj Srba u Hrvatskoj decenijama je u konstantnom opadanju, ali Srbi i danas čine najbrojniju nacionalnu manjinu u ovoj susednoj državi. Poslednji popis stanovništva u Hrvatskoj sproveden je 2021. godine.Tačno jedan vek pre poslednjeg popisa u Hrvatskoj, dakle 1921. godine u Hrvatskoj je bilo 16,94% Srba od ukupnog broja stanovnika, a danas je taj udeo 3,2%. (Kocsis & Kocsis-Hodosi, 1998, p. 171)

Pitanje manjinskih prava Srba u Hrvatskoj postaje aktuelno nakon 22. decembra 1990. godine kada je u hrvatskom Saboru usvojen Ustav Republike Hrvatske koji Srbima ukida status konstitutivnog naroda i dodeljuje status nacionalne manjine. (Ustav Republike Hrvatske, 1990, preambula). Ova promena nepovoljno je uticala na položaj i percepciju Srba u hrvatskom društvu. Analizom normativno-pravnog okvira u Hrvatskoj u oblasti prava nacionalnih manjina utvrđuje se da je demografija jedan od najvažnijih faktora u proširenju manjinskih prava, jer se udeo u stanovništvu na republičkom, lokalnom i regionalnom nivou reflektuje kroz obim prava svake nacionalne manjine. Ta prava obuhvataju, između ostalog, političko predstavljanje, školovanje na maternjem jeziku, službenu upotrebu jezika i pisma i druga prava rezervisana za nacionalne manjine. Demografska pitanja izuzetno su važna za dalji razvoj svake države jer su pokazatelj uspešnosti ekonomskog i društvenog razvoja. Popis stanovništva je stoga značajan instrument u stvaranju jasne demografske slike jedne države. Rezultati popisa proizvode direktan uticaj na ostvarivanje njihovih manjinskih prava. Pored toga, značajan su pokretač donošenja političkih odluka, kao i strateških i drugih dokumenata na svim nivoima vlasti, ali i indikator uspešnosti postojećih političkih rešenja, poput onih koji se tiču ostvarivanja prava nacionalnih manjina. Popis stanovništva stoga za Srbe u Hrvatskoj ima direktan uticaj na ostvarenje njihovih manjinskih prava. Pored analize praktičnih posledica rezultata popisa stanovništva na prava Srba u Hrvatskoj, dodatna pažnja biće posvećena atmosferi koja je prethodila i pratila svaki od četiri popisa stanovništva, koliko je sprovedeno od kako je došlo do Ustavne promene statusa Srba u Hrvatskoj. Ovakva analiza pokazuje stepen tolerancije i demokratskih kapaciteta jednog društva kao najšireg okvira pravne države. Pored tolerancije, važno je da se popisi stanovništva sprovedu uz poštovanje načela nediskriminacije i slobode izražavanja nacionalne, verske i svake druge pripadnosti, jer jedino poštovanjem pomenutih načela rezultati mogu biti objektivan odraz demografske stvarnosti.

Glavna teza ovog rada je da atmosfera u kojoj se sprovode popisi stanovništva u Hrvatskoj, kao i metodologija popisa direktno utiču na obim ostvarivanja prava pripadnika srpske nacionalne manjine u Hrvatskoj.

**2. Podele manjinskog stanovništva u Hrvatskoj- između teorije i prakse**

Tatalović (2022) ističe da se nakon disolucije zajedničke države u Hrvatskoj pravi distinkcija na „stare“ i „nove“ nacionalne manjine, pri čemu „nove“ nacionalne manjine zapravo čine pripadnici nekadašnjih konstitutivnih naroda, dok u „stare“ ubraja one koje su kao takve postojale još u zajedničkoj državi. U okviru ove analogije, Srbi spadaju u kategoriju „nove“ nacionalne manjine. Ipak donošenje Ustava prethodilo je ratnim zbivanjima, pa se ne može jasno utvrditi da li su Srbi postali „nova“ nacionalna manjina tek nestankom zajedničke države ili pre toga? Razlozi za postojanje podele na dve vrste manjina kriju se u pravnim posledicama koju ovakva podela proizvodi. Dakle, ova disktinkcija pravi se sa namerom „da se obezbedi različito tretiranje odnosnih manjina upravo zbog ove njihove različitosti“. (Krivokapić, 2005, 94.). Ovakve okolnosti ostavile su dosta prostora za ispoljavanje diskriminacije i netrpeljivosti prema do jučerašnjem većinskom narodu.

Ustavni zakon o izmenama i dopunama Ustava Republike Hrvatske iz 1997. godine uvodi termin „autohtone manjine“ u koje se ubrajaju na prvom mestu Srbi, pa potom Česi, Slovaci, Italijani, Mađari i tako dalje. Valja napomenuti da su pomenutim izmenama izostavljeni pripadnici slovenačke i bošnjačke odnosno muslimanske nacionalne manjine, čime im se ne priznaje manjinski status. „Neslužbeno je tada prevladao stav da su autohtone one manjine koje su postojale prije ustanovljenja prve jugoslavenske države“ (Kraljevine Jugoslavije *prim. aut.)*. (Mesić, 2013, 121). Nasuprot autohtonih manjina pod kojima se podrazumeva starosedelačko stanovništvo, nalaze se alohtone nacionalne manjine koje obuhvataju doseljeničko stanovništvo. Krivokapić (2005) upozorava da „države koje slede ovakav pristup, pravni pojam manjine rezervišu samo za ‘autohtone’ grupe. Kada je reč o ‘alohtonim’ manjinama, one se zapravo isključuju iz manjinske zaštite“.

Trenutno važeći Ustav ispravio je pomenuto stanje i taksativno naveo pripadnike 22 nacionalne manjine koje žive u Hrvatskoj. Ovaj podatak na prvi pogled može dovesti do zaključka da je Hrvatska izrazito multietnička država, ali prema poslednjem popisu stanovništva sve nacionalne manjine *ukupno* čine svega nešto više od 6% ukupnog stanovništva, što Hrvatsku svrstava u red etnički najhomogenijih država u Evropi. Broj pripadnika nacionalnih manjina u Hrvatskoj se u periodu između dva popisa smanjio gotovo za trećinu, pa ih je popisom iz 2011. godine bilo 328.738 a popisom iz 2021. beleži se 240.079 pripadnika nacionalnih manjina. Ipak, imajući u vidu realtivno mali udeo u ukupnom stanovništu, respektabilna je zastupljenost od 8 saborskih predstavnika koliko je namenjeno pripadnicima nacionalnih manjina.

**3. Normativno-pravni okvir u oblasti prava nacionalnih manjina u Hrvatskoj**

U decembru 1991. usvojen je Ustavni zakon o ljudskim pravima i slobodama i pravima nacionalnih i etničkih zajednica ili manjina u Republici Hrvatskoj. Donošenje zakona u oblasti manjinskih prava bio i jedan od preduslova za međunarodno priznanje hrvatske nezavisnosti. Ovaj Zakon nastao je kao rezultat pritiska, postajući sredstvo za dostizanje cilja, a ne cilj po sebi. Sledstveno je izostala politička volja da se on u praksi sprovodi. Takođe, Zakon je menjan u nekoliko navrata. Njime je bilo propisano da pravo na zastupljenost u zakonodavnim, izvršnim i sudskim organima vlasti ima ona nacionalna manjina čiji udeo u ukupnom stanovništvu premašuje 8%, što je izrazito visok prag koji nakon vojno-policijskih operacija „Bljesak“ i „Oluja“ nije zadovoljavala nijedna nacionalna manjima u Hrvatskoj. Od 1995. godine bio je privremeno suspendovan upravo onaj deo Zakona koji se odnosi na teritorijalnu autonomiju, što je za posledicu imalo smanjen broj srpskih predstavnika u Zastupničkom domu Sabora. Ilustrativan je podatak da su Srbi nakon izbora 1992. godine imali 13 mesta, da bi nakon izbora 1995. godine taj broj je spao na tri mesta u Zastupničkom domu Sabora. Tendencija opadanja nastavljena je i nakon sledećih izbora 2000. godine, kada je biran samo jedan predstavnik Srba u Saboru. Od narednog (petog) saziva Sabora do danas Srbi imaju tri zagarantovana predstavnika. (Hrvatski Sabor, 2023.)

Ustav, kao najviši pravni akt garantuje ravnopravnost pripadnicima svih nacionalnih manjina, kao i slobodu izražavanja nacionalne pripadnosti, upotrebe svog jezika i pisma, kao i kulturnu autonomiju. (Ustav RH, čl.15). Hrvatska danas ima razvijen i zaokružen normativno-pravni sistem u oblasti manjinskih prava. Važnu ulogu u razvoju ovog sistema imao je pregovarački proces Hrvatske za članstvo u Evropskoj uniji. Ipak, kako ćemo u nastavku i predstaviti, od 2013. godine kada postaje član EU, Hrvatska beleži stagnaciju u razvoju i unapređivanju pravnih normi u ovoj oblasti.. Pored toga, postoji značajna diskrepanca između zakonske regulative i njene praktične primene, što značajno otežava položaj manjina u hrvatskom društvu. Izveštaji posvećeni govoru mržnje i nasiljem nad Srbima koje u vidu biltena izdaje Srpsko narodno vijeće (SNV) upućuju da se od 2013. godine do danas beleži porast nasilja nad Srbima.

Od kako je 2000. godine krenula putem evropskih integracija, Hrvatska je uložila značajne napore u razvoju i unapređivanju normativno-pravnog okvira u oblasti ljudskih prava. Tako su 2000. godine usvojeni Zakon o odgoju i obrazovanju na jeziku i pismu nacionalnih manjina, kao i Zakon o upotrebi jezika i pisma nacionalnih manjina.

Ustavni zakon o pravima nacionalnih manjina ipak zauzima centralno mesto u okviru pravnog sistema Republike Hrvatske kada su u pitanju manjinska prava. Ustavni zakon usvojen je 2002. godine u sklopu Sporazuma o stabilizaciji i pridruživanju (SSP), za šta je bila neophodna dvotrećinska većina saborskih zastupnika. Zakonom su propisana brojna deklarativna prava pripadnicima manjina, ali ne i sankcije za njegovo nepoštovanje, što objašnjava zabrinjavajuće tendencije o nasilju nad pripadnicima Srba, o kojima je već bilo reči. Najeklatantniji primer kršenja ovog Zakona je svakako odbijanje lokalnih vlasti u Vukovaru, ali i stanovništva da se na državnim institucijama izlože dvojezične table. Prag za ravnopravnu upotrebu manjinskog jezika i pisma koji propisuje ovaj Zakon izuzetno je visok, i iznosi 30% na određenom području. Poređenja radi u Srbiji je taj procenat duplo manji i iznosi 15%. Videćemo u nastavku da je baš u Vukovaru bilo neuspelih pokušaja da se ova granica značajno podigne.

**4. Metodologija i posledice rezultata popisa stanovništva u Hrvatskoj na obim manjinskih prava Srba u Hrvatskoj**

Kao što smo pokazali analizom normativno-pravnog okvira udeo u stanovništvu na svim nivoima vlasti u direktnoj je korelaciji sa obimom prava srpske i svake druge nacionalne manjine u Hrvatskoj. Od kako je 1990. godine došlo do ustavne promene statusa Srba u Hrvatskoj sprovedena su četiri popisa stanovništva u razmaku od deset godina (1991, 2001, 2011 i 2021. godine) od čega je popis iz 1991. godine bio poslednji jugoslovenski popis, a ostali su sprovedeni nakon sticanja nezavisnosti Hrvatske.

Da je promena statusa direktno uticala na položaj Srba u Hrvatskoj vidljivo je i u rezultatima popisa iz 1991. godine. Rezultati pokazuju novu metodologiju u rangiranju stanovništva prema nacionalnoj pripadnosti. Dotadašnja praksa bila je da se na početku nađu pripadnici šest jugoslovenskih naroda prema abecedi, nakon čega bi usledili pripadnici ostalih osamnaest nacionalnosti, iza kojih su “ostali”, oni koji se nisu izjasnili, potom Jugosloveni, zatim oni koji su se izjasnili prema regionalnoj pripadnosti i na kraju “nepoznati”. Rezultati iz 1992. godine pokazuju drugačaju metodološku praksu. U grupi onih koji su se nacionalno izjasnili prvi se nalaze Hrvati a potom spisak ostalih nacionalnosti prema abecednom redu. Takvim metodološkim rešenjem Srbi su se našli na devetnaestom mestu. Ovakvim redosledom nedvosmisleno se šalje poruka o značaju promene statusa, odnosno koje mesto simbolički pripada Srbima kao pripadnicima nacionalne manjine a ne konstitutivnog naroda. (Mrđen, 2002). Rezultati su pokazali da je u Hrvatskoj neposredno pre rata udeo Srba u ukupnom stanovništvu bio nešto veći od 12% a da je u apsolutnim brojevima Srba bilo 581.663.

Ratna zbivanja potpuno su izmenila demografsku sliku čitavog regiona, pa tako i Hrvatske. Očekivano, najveći pad srpskog stanovništva u Hrvatskoj beleži se upravo u prvom posleratnom popisu iz 2001. godine kada je Srba u Hrvatskoj bilo gotovo za dve trećine manje nego što je to bio slučaj sa popisom iz 1991. godine. Ta srazmera u smanjenju broja Srba možda bi bila veća ako bi se se uzela u obzir činjenica da su se na prethodnom popisu 1991. godine Srbi delom izjašnjavali i kao Jugosloveni, pa je njihov stvarni broj u ukupnom stanovništvu bio svakako još veći.

Popisi stanovništva nisu prolazili bez rasprava, a većina kritika bila je usmerena na metodologiju. Ako se analizira metodologija dosadašnjih popisa, vidi se da su pojedine mere nedvosmisleno usmerene na manjinsko stanovništvo. U nastavku diskutovaćemo jedan značajan aspekt te metodologije, takozvani koncept “uobičajenog mesta stanovanja”. Naime, metodologijom popisa iz 2001. godine uveden koncept “uobičajenog mesta stanovanja” da bi se 2011. godine metodologija dopunila i sa “namerom odsutnosti/prisutnosti” kao uslovom za isključivanje ili uključivanje u ukupan broj stanovnika. (RH Republički zavod za statistiku, 2011). Da pojasnimo, naznačeno je da se u ukupno stanovništvo *neće* ubrajati oni građani koji *imaju* prebivalište u Hrvatskoj, ali su odsutni duže od godinu dana, pa čak i da su se vratili radi popisa uslovljeni su da moraju imati nameru da ostanu najmanje godinu dana. Kako se ni tri decenije nakon sukoba mnogi Srbi i dalje nisu vratili u Hrvatsku iz brojnih razloga, bilo je nerealno očekivati da će se to desiti svega nekoliko godina nakon sukoba, a posebno ne pod ovim uslovima. Jasno je da su ovako precizno utvrđene metodološke mere najviše bile usmerene ka manjinskom, pre svega srpskom izbegličkom stanovništvu. Čak se i u samoj metodologiji popisa stanovništva naglašava da iz navedenih razloga rezultati popisa nisu uporedivi sa rezultatima 6 prethodnih ciklusa popisa stanovništva koji su sprovedeni nakon Drugog svetskog rata (1948, 1953, 1961, 1971, 1981, i 1991. godine). Jedan od važnih aspekata popisa stanovništva je upravo njihova komparabilnost, radi sticanja što preciznije demografske slike društva, ali još važnije radi uviđanja i praćenja demografskih tokova i trendova, te radi formiranja mogućih demografskih predikcija. Komponenta komparabilnosti ukinuta je ovim izmenama, jer se metodologija prethodnih popisa bitno razlikovala od nove. Metodologija ranijih popisa propisivala je da se u ukupno stanovništvo uračunaju svi građani sa prebivalištem u Hrvatskoj.

Poslednjem sprovedenom popisu prethodilo je usvajanje Zakona o popisu stanovništva, kućanstava i stanova u Republici Hrvatskoj. Za usvajanje ovog Zakona nisu glasali predstavnici nacionalnih manjina, jer njihovi amandmani na zakon nisu usvojeni. Amandmani su se ticali uvođenja drugog maternjeg jezika, kao i obaveznog imenovanja popisivača koji su pripadnici nacionalnih manjina. Rezultati poslednjeg popisa stanovništva koji je u Hrvatskoj sproveden tokom septembra 2021. godine, značajno su uticali na ona prava koja Srbi kao pripadnici nacionalnih manjina imaju na osnovu udela u stanovništvu, na republičkom, lokalnom i regionalnom nivou. Udeo Srba u ukupnoj populaciji opao je za gotovo trećinu, što je rezultiralo u najmanju ruku smanjenim obimom navedenih prava. Rezultati su pokazali da se Srbi u Vukovaru nalaze ispod 30%, pa će im pravo na ravnopravnu službenu upotrebu maternjeg jezika i pisma ostati nedostižno i formalno pravno. Pored Vukovara, to pravo su izgubili i u Vrbovskom, kao i u opštini Donji Kukuruzari. Pravo na izbor zamenika župana izgubili su u 4 županije gde je srpsko stanovništvo palo ispod 5%, a to su: Bjelovarsko-bilogorska, Primorsko-goranska, Virovitičko-podravskoj i Požeško-slavonskoj. Na lokalnom, opštinskom nivou izgubili su pravo na zamenika načelnika u 4 opštine gde srpskog stanovništva ima ispod 15%: Rasinji, Podgoraču, Viljevu i Dragaliću. (Novosti, )

Razlozi za to su višestruki. Kao što smo već spomenuli starosna struktura Srba u Hrvatskoj u vrelikoj većini nije u reproduktivnoj dobi. Pored toga, popis sproveden u vanrednim okolnostima, imajući u vidu pandemiju virusa COVID-19 koja je i dalje bila u jeku, što je poređenja radi bio i ključni razlog da se popis u Srbiji odloži za narednu, 2022. godinu. Neposredno pre popisa delove u kojima su živeli Srbi pogodio je razoran zemljotres, a 2014. i poplave koje su zahvatile područja koja naseljavaju Srbi, ali i drugi pripadnici nacionalnih manjina. Nemogućnost da praktikuju svoja zakonom zagarantovana prava, potencijalno je obeshrabrila određen broj ispitanika da se izjasne kao Srbi.

Kako bi doprinele otklanjanju navedenih prepreka, gotovo sve organizacije Srba u Hrvatskoj (Srpski demokratski forum, Srpsko kulturno društvo „Prosvjeta“, Srpsko narodno veće i Zajedničko veće opština) pokrenule su kampanju pod nazivom „Budi e- Srbin“. Kampanja je pokrenuta sa ciljem da se Srbi u Hrvatskoj upoznaju sa značajem popisa stanovništva, ali i da im se pruže sve neophodne informacije i pomoć kako bi mogli da obave samopopisivanje putem digitalne platforme e-građanin. Ovo je prvi put da se građanima pružila mogućnost digitalnog popisivanja, odnosno mogucnost da sami unose svoje podatke, što može biti od velikog značaja pripadnicima nacionalnih manjina u daljem ostvarivanju slobode izražavanja nacionalne pripadnosti. Ovaj postupak sprovodio se paralelno sa ustaljenom procedurom „od vrata do vrata“. Ipak, treba imati u vidu da je srpsko stanovništvo u Hrvatskoj značajno starije od proseka, te da im korišćenje digitalnih tehnologija može predstavljati veliki problem. Prema poslednjim podacima više od polovine srpskog stanovništva u Hrvatskoj starije je od 60 godina. U kakvoj atmosferi je vođena kampanja ali i sam popis, govori podatak da se paralelno odvijala još jedna kampanja, i to sa ciljem da se srpsko stanovništvo zbuni i zastraši. Naime, Srbi su putem plakata pozivani da se izjasne kao Hrvati, pravoslavci, pripadnici Hrvatske pravoslavne Crkve. (Kožul, 2022). Ovu kampanju sprovela je takozvana „Hrvatska udruga pravoslavnih branitelja“, koja nigde zvanično nije registrovana kao organizacija, što govori u prilog tezi o navedenim razlozima za sprovođenje ovakve kampanje. Podsećanja radi, Hrvatska pravoslavna Crkva postojala je jedino za vreme Nezavisne Države Hrvatske (NDH).

Ako se pogledaju izveštaji pučkog prvobranitelja (ombudsmana, *prim. aut*.) za godine u kojima su sprovedeni popisi, zapaža se da je popis korišćen kao povod za širenje netrpeljivosti prema Srbima. U izveštaju pučkog prvobranitelja za 2021. godinu navodi se da je deo političkog spektra popis stanovništva i lokalne izbore iskoristio za „potenciranje animoziteta prema Srbima“, kao i da su prema podacima Ministarstva unutrašnjih poslova (MUP) Srbi najčešće žrtve prekršaja motivisanih diskriminacijom, kao i krivičnih dela motivisanih nacionalnim poreklom. (Izvješće pučke prvobraniteljice, 2022)

**5. Srbi u javnom diskursu u Hrvatskoj**

Razilaženju između proklamovanih i ostvarenih manjinskih prava Srba doprinosi i opšta klima u društvu, koja je posebno nepovoljna u predizbornim periodima, jer su procene da se širenjem netrpeljivosti prema Srbima ubiraju izbodni poeni. U prilog takvoj praksi govore pomenuti brojni izveštaji pučkog prvobranitelja, kao i bilteni SNV, u kojima se upozorava da je “došlo do određenog pogoršanja javnog diskursa, odnosno normalizacije animoziteta prema srpskoj zajednici.” (Ponoš i Vukobratović, 2022).

Javni diskurs u Hrvatskoj obiluje izjavama visokih zvaničnika koje pozivaju na smanjenje zakonom zagarantovanih prava Srbima, ali i drugim inicijativama suprotnim demokratskoj praksi razvijenih država. Primera radi, bilo je nekoliko neuspešnih referendumskih inicijativa koji pozivaju na diskriminaciju Srba i ukidanje stečenih prava. Inicijativa za tzv. „referendum o ćirilici“ pokrenuta je 2014. godine, koju je pokrenula Građanska inicijativa za odbranu hrvatskog Vukovara, sa ciljem da se prag dvojezičnosti podigne sa 30% na 50%. Ustavni sud proglasio je referendumsko pitanje za neustavno. (Ustavni sud Republike Hrvatske, 2014). Ipak, zabrinjavajuće je da je ova inicijativa skupila preko 600.000 potpisa, što govori o raspoloženju dela društva prema srpskoj nacionalnoj manjini. Četiri godine kasnije usledila je referendumska inicijativa građanske inicijative „Narod odlučuje“ kojom se predlaže da predstavnicima manjina u Saboru ukine pravo da glasaju za budžet ili poverenje Vladi. Iako je podneto preko 400.000 potpisa, epilog ove inicijative je da je odbijena usled nedovoljnog broja potpisa. Predsednički izbori usledili su naredne, 2019. godine, a treći prema ukupnom broju glasova, nezavisni kandidat Miroslav Škoro u svojoj predizbornoj kampanji govorio je o mogućnostima zabrane Samostalne demokratske srpske stranke (SDSS). Savetodavni odbor Saveta Evrope za zaštitu nacionalnih manjina je 2021. godine sačinio izveštaj u kojem se navodi da u Hrvatskoj i dalje postoji diskriminacija nacionalnih manjina, a najviše Srba i Roma. U izveštaju se između ostalog navodi da je u periodu od 2017. godine do 2020. godine povećan broj krivičnih dela motivisanih mržnjom, kao i govora mržnje u javnom diskursu, ističući i problem istorijskog revizionizma. (Advisory Committee on the Framework Convention for the Protection of National Minorities, 2021).

**6. Zaključak**

Istraživanje je pokazalo da je atmosfera u kojoj se održavaju popisi stanovništva, kao i izborni ciklusi u Hrvatskoj irazito nepovoljna kada je reč o srpskoj nacionalnoj manjini. Demografski trendovi Srba u Hrvatskoj nas upućuju na zaključak da će Srba na svakom naredom popisu biti sve manje, čime će dodatno opadati opseg njihovih prava. Ako se opadanje broja stanovnika nastavi ovim tempom, uskoro će ostaviti Hrvatsku bez učešća manjina u jedinicama regionalne i lokalne samouprave usled visoko postavljenog praga koji su nedostižni za veliku većinu pripadnika nacionalnih manjina,. Stoga, odgovorno bi bilo da Hrvatska preispita svoju demografsku i manjinsku politiku i prilagodi je savremenom trenutku. Preferencijalno bi bilo da se usvoji strateški dokument koji će se sveobuhvatno baviti demografskim pitanjima na području Hrvatske.

Metodologija popisa takođe beleži neke zabrinjavajuće tendencije, a priprema Zakona o popisu stanovništva, kućanstva i stanova za 2021. godinu pokazala nam je nespremnost predstavnika u Saboru da podrže amandmane nacionalnih manjina.

Da bi obezbedila prosperitetno društvo za sve svoje građane, Hrvatska bi trebalo da insistira na sprovođenju usvojenih zakonskih akata. Pored toga, u javnom diskursu treba promovisati probleme sa kojima se susreću manjinske zajednice, ali i sankcionisati javne ličnosti koje u javnom diskursu promovišu netrpeljivost ili mržnju.

U suprotnom i nakon deset godina od ulaska u Evropsku uniju, Srbi će u Hrvatskoj ostati građani drugog reda, a Hrvatska će se sve vise odaljavati od demokratskih vrednosti, prava i sloba nacionalnih manjina kakve je proklamovala u zakonskim rešenjima koja se bave manjinskim pitanjima.

**Literatura**

Advisory Committee on the Framework Convention for the Protection of National Minorities (2021), Fifth Opinion on Croatia, ACFC/OP/V(2021)2

Hrvatski sabor (2023) preuzeto sa: https://www.sabor.hr/hr/zastupnici/zastupnici-nacionalnih-manjina (Pristupljeno 5/3/2023.)

Izvješće pučke prvobraniteljice (2022), Analiza stanja ljudskih prava i jednakosti u Hrvatskoj, Zagreb

Kocsis, K. & Kocsis-Hodosi, E. (1998), Ethnic Geography of the Hungarian Minorities in the Carpathian Basin, Budapest: Geographical Research Institute RCES and Minority Studies Programme Hungaryan Academy of Sciences

Kožul, A. (2021) Desničari žele zastrašiti Srbe da odustanu od izjašnjavanju na popisu, dostupno na: https://www.portalnovosti.com/desnicari-zele-zastrasiti-srbe-da-odustanu-od-izjasnjavanju-na-popisu (Pristupljeno 16/4/2023)

Krivokapić, B. (2005), Jedan pogled na problem razlikovanja starih i novih manjina, U: prof. dr. sc. Barić Punda, V., *Zbornik radova pravnog fakulteta u Splitu* (str.93-103.), Split: Pravni fakultet Univerziteta u Splitu,

Mesić, M. (2013) Pojam nacionalnih manjina i njihovo političko predstavljanje: slučaj Hrvatske, *Politička misao*, 50 (4), 107-131.

Ponoš, T. i Vukobratović, N. (2022) Bulletin #22: Historijski revizionizam, govor mržnje i nasilje prema Srbima u 2021. Zagreb: Srpsko narodno vijeće

Republika Hrvatska, Državni zavod za statistiku, Popis stanovništva, kućanstva i stanova 2011, Metodološka objašnjnja, dostupno na: https://web.dzs.hr/Hrv/censuses/census2011/results/censusmetod.htm, (Pristupljrno; 4/4/2023)

Tatalović, S. (2022). *Nacionalne manjine u Hrvatskoj (politika, obrazovanje i kultura)*, Zagreb: SKD “Prosvjeta”

Ustav Republike Hrvatske, *Narodne novine*, broj 56/1990, dokument broj 1092, od 22. 12. 1990.

Ustav Republike Hrvatske, *Narodne novine*, broj  85/2010, broj dokumenta 2422, od 9.7. 2010.

Odluka Ustavnog suda Republike Hrvatske broj: U-VIIR-4640/2014 od 12. kolovoza 2014.

Ustavni zakon o izmenama i dopunama Ustava Republike Hrvatske, Narodne novine, broj 135/1997, dokument broj 1944, od 15. 12. 1997.

**DEMOGRAPHY AS A FACTOR IN THE REALIZATION OF MINORITY RIGHTS OF SERBS IN CROATIA**

***Abstract****: The paper presents an analysis of the role and importance of the demographic factor in the realization of minority rights of Serbs in Croatia. In the beginning, we will analyze the development of the normative framework of minority rights in Croatia, and then we will focus our attention on its practical implementation. Special attention will be given to population censuses as the main indicator of demographic trends, as well as the atmosphere in which they were held and what consequences the results of the census had on the scope of the minority rights of Serbs in Croatia. Finally, we will try to provide guidelines for the improvement of minority rights and the position of Serbs in Croatia.*

***Keywords:*** *Minority rights, Serbs in Croatia, national minorities, demography, population census.*

1. **\*** Istraživač saradnik, Institut za međunarodnu politiku i privredu, Beograd,

   🖂 isidora@diplomacy.bg.ac.rs

   UDK 314:323.1(497.11:497.5) [↑](#footnote-ref-1)